Tämän kertomuksen tarkoituksena on täyttää komissiolle PIC-asetuksen 26 artiklan 2 kohdassa asetettu velvoite. Asetuksen 26 artiklan 2 kohdassa edellytetään, että komissio esittää Euroopan parlamentille ja neuvostolle kertomuksen sille PIC-asetuksella siirretyn säädösvallan käyttämisestä. Kertomus on laadittava viimeistään yhdeksän kuukautta ennen 1. maaliskuuta 2014 käynnistyvän viiden vuoden pituisen kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

2.3 Komission delegoitu asetus (EU) N:o 2018/172

Tämä säädös annettiin PIC-asetuksen 23 artiklan 4 kohdan a ja b alakohdan perusteella. PIC DNA -asiantuntijaryhmän 26. huhtikuuta 2016 pidetyssä kokouksessa järjestettiin keskusteluja ja kuulemisia delegoidussa asetuksessa noudatetusta lähestymistavasta, jolla määritetään, mitkä kemikaalit olisi lueteltava liitteessä I ja missä sen osassa ne olisi lueteltava. Asiantuntijaryhmän kokouksessa keskusteltiin myös tiettyjen kemikaalien luettelemisesta liitteen V 1 osassa. PIC DNA -asiantuntijaryhmää kuultiin komission delegoidun asetuksen luonnoksesta, joka julkaistiin ennen kokousta. PIC DNA -asiantuntijaryhmää kuultiin myös kirjallisesti kyseisen kokouksen jälkeen. Komissio antoi delegoidun säädöksen 28. marraskuuta 2017 ja ilmoitti siitä Euroopan parlamentille ja neuvostolle. Kumpikaan toimielin ei vastustanut delegoitua säädöstä PIC-asetuksen 26 artiklan 5 kohdassa vahvistetussa kahden kuukauden määräajassa. Komission delegoitu asetus (EU) N:o 2018/172 julkaistiin 6. helmikuuta 2018, ja sitä sovelletaan 1. huhtikuuta 2018 alkaen.

2.4 Kertomuksen aiheena olevalla ajanjaksolla käyttämätön siirretty säädösvalta

PIC-asetuksella siirrettyä säädösvaltaa antaa delegoituja säädöksiä sen 23 artiklan 4 kohdan c, d ja e alakohdan mukaisesti ei käytetty tämän kertomuksen aiheena olevalla ajanjaksolla, sillä tätä edellyttäviä unionin lainsäädäntöön tai yleissopimukseen liittyviä muutoksia ei oltu tehty. Muutoksia voidaan tehdä milloin tahansa, joten on tärkeää, että komissiolle siirretään valta antaa delegoituja säädöksiä PIC-asetuksen mukauttamiseksi tekniikan kehitykseen näiden muutosten mukaisesti. Tässä yhteydessä on huomattava, että parhaillaan valmistellaan delegoitua säädöstä, jossa myös 23 artiklan 4 kohdan c ja d alakohtia käytetään oikeusperustana.

3. Päätelmät

Tähän mennessä komissio on käyttänyt sille PIC-asetuksella siirrettyä säädösvaltaa kolmeen otteeseen kahden yllä mainitun oikeusperustan mukaisesti. Komissio katsoo, että koska PIC-asetusta voidaan joutua muuttamaan milloin tahansa sen mukauttamiseksi tekniikan kehitykseen 23 artiklan 4 kohdan c, d ja e alakohdan mukaisesti, 23 artiklan 4 kohdassa siirrettyä säädösvaltaa olisi jatkettava ilman eri toimenpiteitä, käyttämätön siirretty säädösvalta mukaan lukien. PIC-asetuksen täytäntöönpano edistyy, ja tekniikan ja tieteen kehitystä tapahtuu. Unionin lainsäädäntöön tehdyt ja yleissopimukseen liittyvät muutokset on otettava huomioon, ja ne vaativat PIC-asetuksen liitteiden mukauttamista. Komissiolta edellytetään näin ollen delegoitujen säädösten antamista edelleen, jotta oikeudellinen kehys pysyy ajantasaisena.

Komissio täyttää PIC-direktiivin 26 artiklan 2 kohdassa säädetyn kertomusta koskevan vaatimuksen ja pyytää Euroopan parlamenttia ja neuvostoa ottamaan kertomuksen huomioon.